## Pravilnik o obrascima i načinu vođenja Registra udruga Republike Hrvatske i Registra stranih udruga u Republici Hrvatskoj

### NN 11/2002 (1.2.2002.), Pravilnik o obrascima i načinu vođenja Registra udruga Republike Hrvatske i Registra stranih udruga u Republici Hrvatskoj

# MINISTARSTVO PRAVOSUĐA, UPRAVE I LOKALNE SAMOUPRAVE

278

Na temelju članka 41.
Zakona o udrugama (»Narodne novine«, broj 88/1), ministrica pravosuđa, uprave i
lokalne samouprave, donosi

## PRAVILNIK

### O OBRASCIMA I NAČINU VOĐENJA REGISTRA UDRUGA REPUBLIKE HRVATSKE I REGISTRA STRANIH UDRUGA U REPUBLICI HRVATSKOJ

I. OPĆE ODREDBE

Članak 1.

Ovim Pravilnikom
propisuje se oblik i sadržaj obrasca registra udruga i registra stranih udruga,
zahtjeva za upis u registar udruga i registar stranih udruga, zahtjeva za upis
promjena u registar udruga i registar stranih udruga, sadržaj izvatka iz registra
udruga i registra stranih udruga, način podnošenja zahtjeva za upis u registar
udruga i registar stranih udruga, te način upisa i vođenja registra udruga i
registra stranih udruga, zbirki isprava, prestanak postojanja udruga sa
svojstvom pravne osobe i prestanak djelovanja stranih udruga u Republici
Hrvatskoj.

 II. REGISTAR UDRUGA REPUBLIKE
HRVATSKE

Članak 2.

(1) Udruge se upisuju
u Registar udruga Republike Hrvatske (u daljnjem tekstu: registar udruga).

(2) Registar udruga
vodi se u elektroničkom obliku jedinstveno za sve udruge u Republici Hrvatskoj.

(3) Registar udruga
vode uredi državne uprave u jedinicama područne (regionalne) samouprave i
Gradski ured za opću upravu Grada Zagreba (u daljnjem tekstu: nadležni ured).

(4) Udruge se upisuju
prema sjedištu udruge pri nadležnom uredu iz stavka 3. ovoga članka.

Vođenje registra udruga

Članak 3.

(1) Registar udruga
sastoji se od registarskih uložaka za svaku udrugu posebno, u koje se upisuju
podaci o svakoj udruzi.

(2) Svaki registarski
uložak obilježava se registarskim brojem udruge.

(3) Registarski
ulošci iz stavka 1. ovoga članka sadrže, za svaki upis posebno, podatke iz
članka 5. ovoga Pravilnika.

Jedinstvena baza podataka

Članak 4.

(1) Registri udruga
vođeni na računalu povezuju se računal­no-komunikacijskim sustavom u
jedinstvenu bazu podataka o udrugama Republike Hrvatske, pri Ministarstvu
pravosuđa, uprave i lokalne samouprave (u daljnjem tekstu: Ministarstvo).

(2) Jedinstvena baza
podataka iz stavka 1. ovoga članka sadrži podatke upisane u registar udruga
Republike Hrvatske i podatke upisane u registar stranih udruga.

Sadržaj registra udruga

Članak 5.

(1) U registar
udruga, za svaku udrugu, upisuju se sljedeći podaci:

1. registarski broj,

2. datum upisa,

3. datum održavanja
osnivačke skupštine,

4. datum donošenja
odluke o pokretanju postupka za upis u registar udruga,

5. datum donošenja
statuta,

6. naziv (skraćeni
naziv),

7. adresa sjedišta
(mjesto, ulica i kućni broj),

8. ciljevi i
djelatnosti kojima se ostvaruju ciljevi,

9. osobna imena i
svojstvo osoba ovlaštenih za zastupanje.

(2) Naziv, skraćeni
naziv na stranom jeziku udruge i pod­ručje na kojem udruga djeluje upisuju se u
registar, ako su utvr­đeni statutom udruge.

(3) U registar
udruga, za svaku udrugu, upisuju se i podaci koji se odnose na promjene:

1. osoba ovlaštenih
za zastupanje;

2. statuta;

3. naziva (naziva na
stranom jeziku);

4. skraćenog naziva
(skraćenog naziva na stranom jeziku);

5. adrese sjedišta.

(4) U registar udruga
upisuje se i:

1. zabrana djelovanja
udruge,

2. prestanak postojanja
udruge.

Registarski broj udruge

Članak 6.

(1) Registarski broj udruge je broj koji se svakoj udruzi određuje pri
upisu u registar udruga.

(2) Registarski broj udruge sastoji se od:

– dvoznamenkastog broja nadležnog ureda za registraciju, i

– šesteroznamenkastog
rednog broja.

(3) Dvoznamenkasti
broj nadležnog ureda za registraciju udruge određen je redoslijedom utvrđenim
člankom 2. Zakona o područjima županija, gradova i općina u Republici Hrvatskoj
od broja 01 do 20.

(4) Dvoznamenkasti
broj Grada Zagreba je broj 21.

(5) Dvoznamenkasti
broj 00 označava udruge koje su do dana primjene Zakona o udrugama (»Narodne
novine«, 88/01) (u daljnjem tekstu: Zakon) bile upisane u registar udruga pri
Ministarstvu.

(6) Redni broj
određuje nadležni ured, po redoslijedu otvaranja registarskih uložaka, sukladno
redoslijedu upisa udruga u registar udruga.

(7) Udruzi se može
odrediti samo jedan registarski broj koji se ne mijenja i koji se po prestanku
postojanja udruge ne može odrediti drugoj udruzi.

Zbirka isprava udruge

Članak 7.

(1) Zbirka isprava
vodi se za svaku udrugu upisanu u registar udruga.

(2) Zbirka isprava
čuva se u omotu izrađenom od tvrdog papira ili drugog odgovarajućeg materijala.
Na omotu zbirke isprava ispisuje se naziv udruge i registarski broj udruge.

(3) U zbirku isprava
pohranjuje se:

– rješenje o upisu u
registar udruga,

– obrazac zahtjeva za
upis u registar udruga,

– zapisnik o radu i
odlukama osnivačke skupštine,

– odluka o pokretanju
postupka za upis u registar udruga,

– ovjereni statut,

– popis osnivača i
osoba ovlaštenih za zastupanje udruge,

– izvod iz sudskog
ili drugog registra za pravnu osobu osnivača udruge,

– suglasnost ili
odobrenje iz članka 15. stavka 1. podstavka 7. Zakona,

– rješenje o upisu
promjena u registar udruga,

– obrazac zahtjeva za
upis promjena u registar udruga,

– zapisnik o radu i
odlukama nadležnog tijela,

– odluka o promjeni:
statuta, naziva, adrese sjedišta ili osoba ovlaštenih za zastupanje,

– ovjereni novi
statut, odnosno ovjerene izmjene i dopune statuta,

– odluka o prestanku
postojanja udruge, i

– drugi akti koji se
donose u postupku prestanka postojanja udruge, sukladno odredbama članka 28. –
33. i 37. Zakona.

Upis u registar udruga

Članak 8.

(1) Osoba ovlaštena
za zastupanje udruge, u ime osnivača, podnosi nadležnom uredu, prema sjedištu
udruge, zahtjev za upis u registar udruga.

(2) Zahtjev se
podnosi u roku od tri mjeseca od dana donošenja odluke o pokretanju postupka za
upis udruge u registar udruga.

(3) Zahtjev se
podnosi na Obrascu broj 1 – Zahtjev za upis u Registar udruga Republike
Hrvatske.

(4) Zahtjevu za upis
u registar udruga prilažu se:

– zapisnik o radu i
odlukama osnivačke skupštine,

– odluka o pokretanju
postupka za upis u registar udruga,

– dva primjerka
statuta,

– popis osnivača i
osoba ovlaštenih za zastupanje udruge,

– preslika osobne
iskaznice osnivača i osoba ovlaštenih za zastupanje udruge,

– preslika izvoda iz
sudskog ili drugog registra za pravnu osobu i preslika  osobne iskaznice za njenog predstavnika u
udruzi,

– suglasnost ili
odobrenje nadležnog tijela iz članka 15. stavka 1. podstavka 7. Zakona.

(5) Svi prilozi
dostavljaju se u izvorniku ili ovjerenom prijepisu, osim preslika osobnih
iskaznica osnivača, preslika osobnih iskaznica osoba ovlaštenih za zastupanje,
preslika izvoda iz sudskog ili drugog registra za pravnu osobu i preslika
osobne iskaznice za njenog predstavnika u udruzi.

(6) Popis osnivača i
osoba ovlaštenih za zastupanje udruge, podnosi se na Obrascu broj 2 – Popis
osnivača i osoba ovlaštenih za zastupanje udruge.

Ustrojstveni
oblici udruga

 Članak 9.

Ustrojstveni oblici
udruge, koji imaju pravnu osobnost utvrđenu statutom udruge, podnose zahtjev za
upis u registar udruga. Uz zahtjev uz upis u registar udruga, prilažu se dokazi
propisani odredbom članka 8. ovoga Pravilnika.

 Članak 10.

(1) Nadležni ured, uz
rješenje o upisu u registar udruga, ovjerava statut udruge na način da uz
statut priloži jednu stranicu sljedećeg sadržaja:

»(nadležni ured)
OVJERAVA DA JE OVAJ STATUT U SKLADU SA ZAKONOM O UDRUGAMA.

KLASA:

URBROJ:

Mjesto, i datum

                                                      OVLAŠTENA
OSOBA

                                                       Potpis ovlaštene osobe«           M.P.

(2) Statut i
priložena stranica povezuju se jamstvenikom (vrp­com), čija se oba kraja na
posljednjoj stranici međusobno povezuju i pričvršćuju naljepnicom za stranicu.
Preko dijela naljepnice otiskuje se pečat nadležnog ureda.

(3) Primjerak
rješenja o upisu u registar udruga i ovjerenog statuta, dostavljaju se udruzi.

Upis promjena u
registar udruga

Članak 11.

(1) Osoba ovlaštena
za zastupanje udruge dužna je nadležnom uredu podnijeti prijavu promjene:

– statuta,

– naziva (naziva na
stranom jeziku),

– skraćenog naziva
(skraćenog naziva na stranom jeziku),

– adrese sjedišta,

– osobe ovlaštene za
zastupanje, i

– odluku o prestanku
postojanja udruge.

(2) Zahtjev za upis
promjena u registar udruga podnosi se na Obrascu broj 3 – Zahtjev za upis
promjena u Registar udruga Republike Hrvatske.

(3) Zahtjevu iz
stavka 2. ovog članka prilažu se:

– zapisnik o radu
tijela udruge, koje je po statutu nadležno za donošenje odluke, zbog koje se
traži upis promjene u registar udruga;

– odluka o promjeni;

– dva primjerka novog
statuta ili dva primjerka izmjena i dopuna statuta;

– preslika osobne
iskaznice osoba ovlaštenih za zastupanje udruge.

(4) Novi statut ili
njegove izmjene i dopune ovjeravaju se sukladno odredbi članka 10. ovoga
Pravilnika.

Izvadak iz
registra udruga

Članak 12.

(1)  Nadležni ured, na zahtjev osobe ovlaštene za
zastupanje udruge, izdaje izvadak iz registra udruga.

(2) Izvadak iz
registra udruga izdaje se, u obliku računalnog ispisa, na Obrascu broj 4 –
Izvadak iz Registra udruga Republike Hrvatske.

(3) Izvadak iz
registra udruga sadrži sljedeće podatke:

 1. registarski broj,

 2. datum upisa,

 3. naziv (skraćeni naziv),

 4. adresu sjedišta (mjesto, ulica i kućni
broj),

 5. djelatnosti kojima se ostvaruju ciljevi,

 6. osobna imena i svojstvo osoba ovlaštenih
za zastupanje,

 7. zabranu djelovanja udruge,

 8. prestanak postojanja udruge.

(4) Izvadak ovjerava
ovlaštena osoba nadležnog ureda svojim potpisom i pečatom.

(5) Izvadak iz
registra udruga sadrži podatak o nazivu, skraćenom nazivu na stranom jeziku
udruge i području na kojem udruga djeluje, ako su upisani u registar udruga
sukladno članku 5. stavku 2. Pravilnika.

(6) Izvadak iz
registra udruga sadrži posljednje podatke upisane u registar udruga.

(7) Na zahtjev suda,
drugog tijela državne vlasti ili osobe ovlaštene za zastupanje udruge, izvadak
može sadržavati i podatke o prethodnim promjenama, koji se upisuju u rubriku
»Napomena«.

(8) Nepopunjene
rubrike izvatka, prilikom izdavanja, dijagonalno će se precrtati.

 Popis članova udruge

Članak 13.

(1) Udruga je dužna
voditi popis svojih članova.

(2) Popis članova
vodi se elektronički ili na drugi prikladan način.

(3) Popis članova
sadrži podatke o:

– osobnom imenu
(nazivu),

– datumu rođenja,

– datumu pristupanja
udruzi,

– kategoriji
članstva, ako su iste utvrđene statutom udruge, te

– datumu prestanka
članstva u udruzi.

III. REGISTAR
STRANIH UDRUGA U REPUBLICI HRVATSKOJ

Registar stranih
udruga u Republici Hrvatskoj

Članak 14.

(1) Registar stranih
udruga u Republici Hrvatskoj (u dalj­njem tekstu: registar stranih udruga) vodi
Ministarstvo pravosuđa, uprave i lokalne samouprave.

(2) Registar stranih
udruga vodi se u elektroničkom obliku.

(3) Registar stranih
udruga sastoji se od registarskih uložaka, u koje se upisuju podaci za svaku
stranu udrugu.

(4) Svaki registarski
uložak obilježava se registarskim brojem strane udruge.

(5) Registarski
ulošci iz stavka 3. ovoga članka sadrže, za svaku stranu udrugu, podatke iz
članka 16. ovoga Pravilnika.

Registarski broj
strane udruge

 Članak 15.

(1) Registarski broj
strane udruge je broj koji se svakoj stranoj udruzi određuje pri upisu u
registar stranih udruga.

(2) Registarski broj
strane udruge sastoji se od:

– dvoznamenkastog
broja Ministarstva, i

– četveroznamenkastog
rednog broja.

(3) Dvoznamenkasti
broj Ministarstva je 00.

(4) Redni broj se
određuje po redoslijedu otvaranja registarskih uložaka.

(5) Stranoj udruzi može se odrediti samo
jedan registarski broj koji se ne mijenja i koji se po prestanku djelovanja
strane udruge u Republici Hrvatskoj ne može odrediti drugoj stranoj udruzi.

Sadržaj registra
stranih udruga

Članak 16.

(1) U registar
stranih udruga, za svaku stranu udrugu, upisuju se sljedeći podaci:

1. registarski broj,

2. datum upisa,

3. naziv (skraćeni
naziv),

4. adrese sjedišta u
Republici Hrvatskoj (mjesto, ulica i kućni broj),

5. adresa sjedišta u
zemlji sjedišta,

6. osnovni sadržaj
djelatnosti,

7. osobna imena i
svojstvo osoba ovlaštenih za zastupanje u Republici Hrvatskoj.

(2) U registar
stranih udruga, za svaku stranu drugu, upisuju se i podaci koji se odnose na
promjene:

1. naziva (skraćenog
naziva);

2. adrese sjedišta u
Republici Hrvatskoj;

3. adresa sjedišta u
zemlji sjedišta;

4. sadržaja
djelatnosti;

5. osoba i svojstva
osoba ovlaštenih za zastupanje u Republici Hrvatskoj;

6. prestanak
djelovanja strane udruge u Republici Hrvatskoj.

Zbirka isprava
stranih udruga

Članak 17.

(1) Zbirka isprava
vodi se za svaku stranu udrugu upisanu u registar stranih udruga.

(2) Zbirka isprava
čuva se u omotu izrađenom od tvrdog papira ili drugog odgovarajućeg materijala.
Na omotu zbirke isprava ispisuje se naziv strane udruge i registarski broj
strane udruge.

(3) U zbirku isprava
pohranjuje se:

– rješenje o upisu u
registar stranih udruga,

– obrazac zahtjeva za
upis u registar stranih udruga,

– izvadak iz registra
u kojem je u zemlji sjedišta strana udruga upisana, ne stariji od šest mjeseci,
iz kojega je vidljivo tko je ovlašten zastupati stranu udrugu, te za obavljanje
kojih djelatnosti je ista registrirana i ovjereni prijevod istoga na hrvatskom
jeziku i latiničnom pismu, ili

– odluka o osnivanju
strane udruge ovjerena od javnog bilježnika, ako prema zakonu zemlje po kojem
je osnovana nije propisan upis u registar i ovjereni prijevod istoga na
hrvatskom jeziku i latiničnom pismu,

– odluka o imenovanju
osobe ovlaštene za zastupanje strane udruge u Republici Hrvatskoj i ovjereni
prijevod iste na hrvat­skom jeziku i latiničnom pismu,

– statut ili drugi
akt iz kojeg je vidljivo koje djelatnosti strana udruga obavlja i ovjereni
prijevod istoga na hrvatskom jeziku i latiničnom pismu,

– preslika isprave o
identitetu osobe ovlaštene za zastupanje strane udruge u Republici Hrvatskoj,

– drugi dokazi, ako
su posebnim zakonom propisani posebni uvjeti za upis u registar stranih udruga
u Republici Hrvatskoj,

– rješenje o upisu
promjene u registar stranih udruga,

– obrazac zahtjeva za
upis promjena u registar stranih udruga,

– odluka o promjeni:
naziva ili adrese sjedišta u Republici Hrvatskoj ili sadržaja djelatnosti ili
osobe ovlaštene za zastupanje strane udruge u Republici Hrvatskoj,

**–** odluka o prestanku djelovanja strane udruge
u Republici Hrvatskoj.

Upis u registar stranih udruga

Članak 18.

(1) Zahtjev za upis u
registar stranih udruga podnosi osoba ovlaštena za zastupanje strane udruge u
Republici Hrvatskoj.

(2) Zahtjev za upis u
registar stranih udruga podnosi se na Obrascu broj 5 – Zahtjev za upis u
Registar stranih udruga u Republici Hrvatskoj.

(3) Zahtjevu za upis
u registar stranih udruga prilaže se:

– izvadak iz registra
u kojem je u zemlji sjedišta strana udruga upisana, ne stariji od šest mjeseci,
iz kojega je vidljivo tko je ovlašten zastupati stranu udrugu, te za obavljanje
kojih djelatnosti je ista registrirana, ili

– odluka o osnivanju
strane udruge ovjerena od javnog bilježnika, ako prema zakonu zemlje po kojem
je osnovana nije propisan upis u registar,

– odluka o imenovanju
osobe ovlaštene za zastupanje strane udruge u Republici Hrvatskoj,

– statut ili drugi
akt iz kojeg je vidljivo koje djelatnosti strana udruga obavlja,

– preslika isprave o
identitetu osobe ovlaštene za zastupanje strane udruge u Republici Hrvatskoj,

– drugi dokazi, ako
su posebnim zakonom propisani posebni uvjeti za upis u registar stranih udruga
u Republici Hrvatskoj.

 (4)Uz priloge navedene u stavku 3.
podstavku 1., 2., 3. i 4. ovoga članka, prilažu se i ovjereni prijevodi istih
na hrvatskom jeziku i latiničnom pismu.

Upis promjena u registar stranih udruga

Članak 19.

(1) Osoba ovlaštena
za zastupanje strane udruge u Republici Hrvatskoj podnosi zahtjev za upis
promjena:

– naziva (skraćenog
naziva);

– adrese sjedišta u
Republici Hrvatskoj;

– osobe ovlaštene za
zastupanje strane udruge u Republici Hrvatskoj;

– sadržaja
djelatnosti, i

– prestanak
djelovanja strane udruge u Republici Hrvatskoj.

(2) Osoba ovlaštena
za zastupanje izvijestit će Ministarstvo o promjeni adrese sjedišta strane
udruge u zemlji sjedišta.

(3) Promjene iz
stavka 1. ovoga članka prijavljuje se na Obrascu broj 6 – Zahtjev za upis
promjena u Registar stranih udruga u Republici Hrvatskoj.

(4) Zahtjevu za upis
promjena u registar stranih udruga prilažu se:

– ovjereni prijevod
na hrvatskom jeziku i latiničnom pismu odluke nadležnog tijela o promjeni i

– preslika isprave o
identitetu osobe ovlaštene za zastupanje strane udruge u Republici Hrvatskoj.

Izvadak iz registra stranih udruga

Članak 20.

(1) Na zahtjev osobe
ovlaštene za zastupanje strane udruge, Ministarstvo izdaje izvadak iz registra
stranih udruga.

(2) Izvadak iz
registra stranih udruga izdaje se, u obliku računalnog ispisa, na Obrascu broj
7 – Izvadak iz Registra stranih udruga u Republici Hrvatskoj.

(3) Izvadak sadrži
sljedeće podatke:

1. registarski broj,

2. datum upisa,

3. naziv (skraćeni
naziv),

4. adresu sjedišta u
Republici Hrvatskoj (mjesto, ulica i kućni broj),

5. adresu sjedišta u
zemlji sjedišta,

6. osnovni sadržaj
djelatnosti,

7. osobe ovlaštene za
zastupanje u Republici Hrvatskoj (ime, prezime i svojstvo),

8. datum prestanka djelovanja strane udruge u
Republici Hrvatskoj.

(4) Izvadak ovjerava ovlaštena osoba
Ministarstva svojim potpisom i pečatom.

(5) Izvadak iz registra stranih udruga sadrži
posljednje važeće podatke upisane u registar stranih udruga.

(6) Na zahtjev suda, drugog tijela državne vlasti ili
osobe ovlaštene za zastupanje strane udruge, izvadak može sadržavati i podatke
o prethodnim promjenama, koji se upisuju u rubriku »Napomena«.

(7) Nepopunjene rubrike izvatka, prilikom izdavanja,
dijagonalno će se precrtati.

IV. PODNOŠENJE ZAHTJEVA, JAVNOST I ČUVANJE REGISTARA
UDRUGA REPUBLIKE HRVATSKE, REGISTRA STRANIH UDRUGA U REPUBLICI HRVATSKOJ I
ZBIRKI ISPRAVA

Podnošenje
zahtjeva za upis u registar udruga
i registar stranih udruga

Članak 21.

(1) Obrasci zahtjeva
za upis i obrasci zahtjeva za upis promjena u registar udruga i registar
stranih udruga, podnose se u dva primjerka.

(2) Obrasci se
popunjavaju uredno i čitko.

(3) Podaci upisani u
rubrike obrazaca moraju biti istovjetni s odredbama statuta, odnosno odlukama
nadležnih tijela udruge ili strane udruge.

Javnost registra udruga i registra stranih udruga

Članak 22.

(1) Registar udruga i
registar stranih udruga javni su.

(2) Svaka
zainteresirana osoba ima pravo uvida u podatke upisane u registar udruga i
registar stranih udruga, koji se obavlja uz nazočnost ovlaštene osobe zadužene
za vođenje registra.

(3) Pravo uvida u
zbirke isprava i prepisivanje podataka iz zbirke isprava ima osoba koja
obrazloži postojanje svojeg pravnog interesa.

Čuvanje registra udruga, registra stranih udruga
i zbirki isprava

Članak 23.

(1) Zbirke isprava
propisane ovim Pravilnikom smatraju se ispravama trajne vrijednosti.

(2) Ovlaštena osoba
zadužena za vođenje registra dužna je čuvati zbirke isprava na način da se
zaštite od zloporabe, oštećenja ili uništenja.

 Članak 24.

 Podaci upisani u registar udruga i registar
stranih udruga upisuju se na odgovarajući medij kao sigurnosna kopija.

V.
PRIJELAZNE I ZAVRŠNE ODREDBE

Članak 25.

 (1) Danom primjene Zakona, Ministarstvo
prestaje voditi Registar udruga Republike Hrvatske, sukladno odredbi članka 15.
stavka 1. podstavka 2. Zakona o udrugama (»Narodne novine«, broj 70/97, 106/97
i 20/00).

 (2) Registar
udruga koji se vodio sukladno članku 15. stavku 1. Zakona o udrugama (»Narodne
novine«, broj 70/97, 106/97 i 20/00), danom primjene Zakona, postaje Registar
udruga Republike Hrvatske.

 (3) Danom
primjene Zakona, udruge nastavljaju djelovati pod uvjetima utvrđenim svojim
statutom i Zakonom.

 (4)
Ministarstvo je dužno u roku od 30 dana od dana primjene Zakona, dostaviti
zbirke isprava udruga, koje su bile upisane u registar iz stavka 1. ovoga
članka, nadležnim uredima, prema sjedištu udruge.

 (5) U roku utvrđenom
u stavku 4. ovoga članka, uredi državne uprave i Gradski ured za opću upravu
Grada Zagreba, dužni su dostaviti zbirke isprava nadležnom uredu državne
uprave, odnosno Gradskom uredu za opću upravu Grada Zagreba, prema sjedištu
udruge.

 (6) Preuzete
udruge sukladno stavku 2. – 5. ovoga članka, postaju sastavni dio
Registra udruga Republike Hrvatske i zadržavaju brojeve pod kojima su bile
upisane u registar iz stavka 1. ovoga članka.

Članak 26.

(1) Danom primjene Zakona, Ministarstvo nastavlja
voditi registar stranih udruga.

(2) Zahtjevi za upis u registar udruga, odnosno
postupci pokrenuti na temelju Zakona o udrugama (»Narodne novine«, broj 70/97,
106/97 i 20/00), koji nisu okončani do dana primjene Zakona iz stavka 1. ovoga
članka, bit će proslijeđeni nadležnim uredima, prema mjestu sjedišta udruge,
radi okončanja postupka.

Članak 27.

1) Obrasci broj 1, 2, 3, 4, 5, 6 i 7, čiji je oblik i
sadržaj propisan ovim Pravilnikom, tiskani su uz Pravilnik i čine njegov
sastavni dio.

(2) Obrasci iz stavka 1. ovog članka bijele su boje.

Članak 28.

(1) Stupanjem na snagu ovoga Pravilnika prestaje
važiti Pravilnik o obrascima i načinu vođenja registra udruga i registra
stranih udruga i obrascima i postupku prijave osnivanja i djelovanja ustrojstvenih
oblika udruga (»Narodne novine«, broj 101/97).

(2) Obrasci propisani Pravilnikom iz stavka 1. ovoga
članka, upotrebljavat će se dok se njihove zalihe ne potroše.

Članak 29.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 230-01/01-01/31

Urbroj:514-09-02-01-01

Zagreb, 22. siječnja
2002.

Ministrica
            **Ingrid Antičević Marinović**,
v. r.

![](dodatni/357903.gif)

![](dodatni/357904.gif)

![](dodatni/357905.gif)

![](dodatni/357906.gif)

![](dodatni/357907.gif)

![](dodatni/357908.gif)

![](dodatni/357909.gif)

![](dodatni/357910.gif)

![](dodatni/357911.gif)

![](dodatni/357912.gif)

![](dodatni/357913.gif)

![](dodatni/357914.gif)

Pravilnik, NN 11/2002-278
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)